Rowers ontvoer wag en besteel Vrystaatse skool | Netwerk24
Deur André Damons 01 Augustus 2019 13:47
Rowers het in die nag 'n veiligheidswag wat 'n skool in Odendaalsrus in die Vrystaat opgepas het, oorrompel, die skool se rekenaartoerusting en 'n mikrogolfoond gesteel en die wag ontvoer.
Die 50-jarige wag was Woensdag omstreeks 01:30 by die Seqhobong Secondary School in Kutlwanong se hek aan diens toe 'n motor met Lesotho-nommerplate stilgehou het.
Volgens kapt. Stephen Thakeng, polisiewoordvoerder, het vier mans die wag oorval en in die motor geprop. Hulle het daarna by die skool se administrasiegebou ingebreek.
Twee skootrekenaars, rekenaars, 'n projektor en 'n mikrogolfoond is gesteel, waarna hulle die wag ontvoer het. Voordat hy langs die pad na Kroonstad agtergelaat is, is hy geskop en sy selfoon is afgeneem.
Die adjunkhoof het later die oggend by die skool opgedaag en die inbraak ontdek. Die wag was steeds weg.
Volgens Thakeng het die wag by die polisiekantoor aangekom terwyl die adjunkhoof besig was om die voorval aan te meld.